Ford gooi knuppel in die bussie-hoenderhokDie Ford Tourneo Custom. (Foto: Verskaf) Strawwe kompetisie was nog nooit ŉ slegte ding nie. Dis wanneer produkte die mark vir hulself het dat die eindverbruiker geen keuse het nie. Tot onlangs was Ford se Tourneo Custom- bussie nie vir my ŉ ware mededinger in die segment nie weens ŉ onaangename handratkas. Ford het pas ŉ outomatiese ratkas én ŉ nuwe enjin in hul bussie gesit… en die resultate is verstommend. Die Tourneo Custom was nooit op my kortlys as mense my vir aanbevelings vra oor watter bussie om te koop nie… nou is hy heel bó aan daai lys. Volkswagen stel aan die einde van September sy nuwe Caravelle aan ons bekend, so dit gaan interessant wees om te sien watter vordering hulle in die afgelope paar jaar gemaak het. Die Tourneo Custom se ontwerp is baie netjies. Dit is beslis ŉ mooi bussie. Sy nuwe dagligte lyk soos maskara om sy oë – baie mooi. Dis wel aan die binneruim waar Ford nog ŉ haas uit die hoed geruk het. Dié Limited-weergawe het ses individuele sitplekke agter wat kan omdraai sodat die kinders vir mekaar kan kyk. Daar is vier USB-poorte om fone te laai, en dubbelsone-klimaatbeheer om almal koel te hou. Dié kortasafstand Tourneo Custom se bagasiebak is ook nie te versmaai nie. Voor in die bussie is die nuwe paneelbord en Ford se Sync 3-inligtingstelsel fantasties. Dit bied CarPlay en Android Auto. Daar is spoed- en klimaatbeheer en ŉ verskeidenheid veiligheidstelsels soos blindekolwaarskuwing, truratkamera, vastrap- en stabiliteitsbeheer en ses lugsakke. Daar is vier bekerhouers én vier bottelhouers om seker te maak die ouers is goed gehidreer. My enigste probleem met die bussie is dat sy voorste twee sitplekke tyd vat om lekker te sit. Die sitvlak is effe kort, maar ŉ mens kry hom eindelik ingestel sodat jy gemaklik sit. Die grootste konyn wat Ford uit die hoed geruk het, is beslis die nuwe 2.0 viersilinder enkelturbodiesel en die 6-spoed wringkragomsitter outo. Die enjin bied 136 kW en 415 Nm. Op die oop pad wil die Tourneo net hol, en ŉ mens moet versigtig wees met die versneller of jy en die kinders toer blitsig teen 160 km/h. In die dorp is die nuwe outokas fenomenaal. Dit wissel glad en laag in die toerestrek, sonder om rond te soek. As ŉ mens rustig toer skakel hy gou na sesde toe en gebruik die sterk wringkrag om spoed te bou. Ons is met die Ford Tourneo Custom 2.0SiT 6-spoed outo Drakensberg toe en terug. Oor 964,9 km het ons 8,7 ℓ/ 100 km gehandhaaf. Ons was vyf in die voertuig met drie koffers in die kattebak. Ford gee nie verrigtingsyfers vir die Tourneo nie, maar ek is oortuig sy 0 – 100 km/h is ver onder 10 sekondes, en hy sal beslis baie naby aan 200 km/h kan haal. Maar – al die inligting is nie die hele storie nie. Die Ford is ŉ gesinsbussie. Hy toer soos ŉ droom, en daar’s plek vir almal… én ŉ maatjie in my gesin se geval. Die lekkerste ding van ŉ bussie is dit bied herinneringe. My gesin sal nooit ons trippie Drakensberg toe vergeet nie, en dit is te danke aan dié bussie. My gesin hou daarvan om te kamp. Ek sleep ŉ 1992 Sprite Super Sport. Hy weeg so net oor ŉ ton gelaai. Die Tourneo Custom kan 1,6 ton sleep… ek’s oortuig dat die nuwe outokas van die Tourneo Custom ŉ uiters bekwame sleepvoertuig sal maak… vir nog herinneringe. Dit is vir my baie maklik om die Tourneo Custom op te som. Dit is behoorlik luuks, en gewis nie duur in sy segment nie. Ek dink ek het moontlik ŉ nuwe gunstelingbussie… Die reeks lyk só: Die kompetisie lyk só: 7 jaar/ 200 000 km dryfstelselwaarborg 5 jaar/ 90 000 km diensplan 5 jaar/ 100 000 km diensplan 3 jaar/ 60 000 km diensplan 9 dienste diensplan 5 jaar/ 120 000 km diensplan Tussen dié mededingers nou kan ek nie anders as om die Ford bitter sterk aan te beveel nie. Gaan toetsbestuur self een, jy sal sien.